**Dyddiad cyhoeddi:** 6 Chwefror 2023

**Cais Rhyddid Gwybodaeth**03/23

Rydyn ni’n ysgrifennu atoch i ymateb i'r Cais Rhyddid Gwybodaeth a wnaethoch. Mae eich cais wedi cael ei ystyried yn unol â gofynion y Ddeddf Rhyddid Gwybodaeth a’n Polisi Rheoli Data a Gwybodaeth.

**Fe wnaethoch chi ofyn am yr wybodaeth ganlynol:**

Faint mae Trafnidiaeth Cymru wedi’i wario ar hysbysebu yn ystod blynyddoedd ariannol 2017/18; 2018/19; 2019/20; 2020/21; 2021/22; 2022/23?

Faint mae Trafnidiaeth Cymru wedi’i wario ar hysbysebu ar ITV/ITV Cymru yn ystod y flwyddyn ddiwethaf 2022/2023?

**YMATEB**

Cwestiwn 1

Mae ein hymatebion i’ch cwestiynau yn ymwneud â’r hysbysebu a wneir gan Trafnidiaeth Cymru mewn perthynas â’r canlynol:

* hyrwyddo teithio ar drenau, bysiau a theithio llesol (cerdded a beicio) yn unol â chylch gwaith Trafnidiaeth Cymru i hyrwyddo mwy o ddefnydd o drafnidiaeth gyhoeddus a theithio llesol.
* annog pobl i wneud dewisiadau teithio mwy cynaliadwy, defnyddio llai ar geir preifat a chwarae eu rhan i wrthdroi effeithiau newid yn yr hinsawdd.
* hyrwyddo teithio ar drenau, bysiau a theithio llesol (cerdded a beicio) yn dilyn y cyfyngiadau symud Covid amrywiol, gan gynyddu gwerthiant tocynnau a refeniw.

|  |  |  |  |  |  |
| --- | --- | --- | --- | --- | --- |
| **FY2017/18** | **FY2018/19** | **FY2019/20** | **FY2020/21** | **FY2021/22** | **FY2022/23** |
| 2000 | 190,797 | 717,346 | 225,174 | 1,192,062.55 | 1,761,949.46 |

Cwestiwn 2

Gwariodd Trafnidiaeth Cymru £55,983.00 ar hysbysebu ar ITV/ITV Wales yn FY2022/23.

Mewn perthynas â’n cytundeb nawdd ar gyfer tywydd ITV Cymru Wales, mae’r eithriad canlynol yn berthnasol

**A43(2) (Niwed i Fuddiannau Masnachol)** Deddf Rhyddid Gwybodaeth (2000). Mae hyn yn eithrio gwybodaeth y byddai ei datgelu yn, neu’n debygol o niweidio buddiannau masnachol unrhyw berson cyfreithiol (unigolyn, cwmni, yr awdurdod cyhoeddus ei hun neu unrhyw endid cyfreithiol arall).

Mae defnyddio’r eithriad hwn yn amodol ar asesiad o fudd y cyhoedd mewn perthynas â datgelu’r wybodaeth dan sylw.

*Parhad...*

**Y dadleuon hynny o blaid datgelu yw:**

* Tryloywder mewn perthynas â thrafodion masnachol – mae budd amlwg i’r cyhoedd o ran sicrhau bod trafodion masnachol yn cael eu gwneud ar sail fasnachol gystadleuol.
* Byddai datgelu’r wybodaeth y gofynnwyd amdani yn helpu i sicrhau’r cyhoedd bod y broses wedi’i chwblhau’n iawn.
* Hyrwyddo dealltwriaeth o benderfyniadau – gall datgelu hyrwyddo dealltwriaeth o’r broses a’r penderfyniad y mae TrC wedi’i wneud.

**Y dadleuon hynny yn erbyn datgelu yw:**

* Mae gan ryddhau’r wybodaeth dan sylw botensial sylweddol i effeithio ar barodrwydd partïon i ddelio â TrC yn y dyfodol. Hyd yn oed pan fydd partïon yn delio â TrC, efallai na fyddant yn barod i ddatgelu gwybodaeth benodol oherwydd pryder y gallai gael ei datgelu. Ni fyddai hyn yn ffafriol i drafodaethau a thrafodion agored a thryloyw rhwng TrC a thrydydd partïon. Mae gan y cyhoedd ddiddordeb yn ffaith y gall TrC gynnal ei fusnes mewn modd priodol sy’n rhan annatod o’r gofyniad i sicrhau’r gwerth gorau a’r effeithlonrwydd gorau. Pe bai partïon yn anfodlon delio â TrC, byddai hyn yn ystumio prosesau negodi contractau neu gaffael a byddai’n niweidiol i sicrhau’r gwerth gorau a’r effeithlonrwydd gorau.
* Mae ITV yn gweithredu mewn amgylchedd masnachol. Gallai rhyddhau’r wybodaeth amharu ar fuddiannau ITV i gymryd rhan yn gystadleuol mewn gweithgarwch masnachol wrth negodi contractau nawdd eraill.

Mae Trafnidiaeth Cymru yn cydnabod yr angen i awdurdodau cyhoeddus fod yn agored ac yn dryloyw, ond yn yr achos hwn gan y byddai datgelu’r wybodaeth hon yn debygol o amharu ar allu Trafnidiaeth Cymru i gael y gwerth gorau a gallu ITV i negodi’n fasnachol â chwmnïau eraill, rydym ni’n credu bod budd y cyhoedd yn ffafrio defnyddio’r eithriad.

Gobeithio y bydd yr wybodaeth hon yn ddefnyddiol i chi.

Yn gywir,

**Trafnidiaeth Cymru**

*Parhad...*

**Hawliau Apelio**

Os ydych chi’n anhapus â’r ffordd y cafodd eich cais ei drin a’ch bod chi’n dymuno gwneud cwyn neu wneud cais am adolygiad o’n penderfyniad, ysgrifennwch at y Pennaeth Rhyddid Gwybodaeth naill ai yn Trafnidiaeth Cymru, 3 Llys Cadwyn, Pontypridd, CF37 4TH neu freedomofinformation@tfw.wales. Rhaid i’ch cais gael ei gyflwyno cyn pen 40 diwrnod gwaith ar ôl derbyn y llythyr hwn. Os nad ydych chi’n fodlon â chanlyniad yr adolygiad mewnol, mae gennych hawl i wneud cais yn uniongyrchol i’r Comisiynydd Gwybodaeth am benderfyniad.

Gallwch chi gysylltu â’r Comisiynydd Gwybodaeth yn Swyddfa’r Comisiynydd Gwybodaeth, Wycliffe House, Water Lane, Wilmslow, Swydd Gaer, SK9 5AF neu gallwch chi gysylltu â Swyddfa’r Comisiynydd Gwybodaeth drwy adran ‘Gwneud Cwyn’ eu gwefan ar y ddolen hon: [https:/ico.org.uk/make-a-complaint/](https://ico.org.uk/make-a-complaint/)

Yr adran berthnasol i’w dewis fydd "Gwybodaeth Swyddogol neu Gyhoeddus".